แมนยู กำลังขาดทุนพันล้าน
สำหรับแฟนบอลทีมแมนเชสเตอร์ยูไนเต็ด ต้องบอกว่าฟุตบอลพรีเมียร์ลีกฤดูกาล 2018/19 เป็นฤดูกาลที่น่าผิดหวัง เพราะทีมนั้นจบลำดับที่ 6 แบบไม่มีลุ้นแชมป์ใดๆ  แต่ตอนนี้ คงไม่ใช่แค่แฟนบอลเท่านั้นที่ผิดหวัง ผู้ถือหุ้นแมนเชสเตอร์ยูไนเต็ดกำลังได้รับผลกระทบเช่นกัน  มูลค่าบริษัทแมนเชสเตอร์ยูไนเต็ดลดลงเป็นอย่างมาก เนื่องจากผลประกอบการที่ขาดทุน เรื่องนี้น่าสนใจอย่างไร ลงทุนแมนจะเล่าให้ฟัง
15 พ.ค. 2562

แมนยู กำลังขาดทุนพันล้าน / โดย ลงทุนแมน
สำหรับแฟนบอลทีมแมนเชสเตอร์ยูไนเต็ด
ต้องบอกว่าฟุตบอลพรีเมียร์ลีกฤดูกาล 2018/19 เป็นฤดูกาลที่น่าผิดหวัง
เพราะทีมนั้นจบลำดับที่ 6 แบบไม่มีลุ้นแชมป์ใดๆ
แต่ตอนนี้ คงไม่ใช่แค่แฟนบอลเท่านั้นที่ผิดหวัง
ผู้ถือหุ้นแมนเชสเตอร์ยูไนเต็ดกำลังได้รับผลกระทบเช่นกัน
มูลค่าบริษัทแมนเชสเตอร์ยูไนเต็ดลดลงเป็นอย่างมาก เนื่องจากผลประกอบการที่ขาดทุน
เรื่องนี้น่าสนใจอย่างไร ลงทุนแมนจะเล่าให้ฟัง
ในเดือนสิงหาคม 2018 ซึ่งเป็นช่วงเปิดฤดูกาลฟุตบอลพรีเมียร์ลีกของอังกฤษ
มูลค่าบริษัทแมนเชสเตอร์ยูไนเต็ดที่จดทะเบียนอยู่ในตลาดหุ้น Nasdaq ของสหรัฐอเมริกา เคยขึ้นไปถึง 138,000 ล้านบาท
แต่หลังจบฤดูกาลนี้ มูลค่าบริษัทกลับลดลงไปอยู่ที่ 101,000 ล้านบาท คิดเป็นการลดลง 27% หรือ 37,000 ล้านบาท ในระยะเวลาประมาณ 9 เดือน
นับตั้งแต่ก่อตั้งฟุตบอลพรีเมียร์ลีกมา 27 ปี
แมนเชสเตอร์ยูไนเต็ดเป็นทีมที่คว้าแชมป์พรีเมียร์ลีกมากที่สุด 13 สมัย
อย่างไรก็ตาม ปีล่าสุดที่ทีมคว้าแชมป์ต้องย้อนไปถึงฤดูกาล 2012/13 ซึ่งเป็นปีสุดท้ายที่เซอร์อเล็กซ์ เฟอร์กูสัน คุมทีม
นับจากนั้น แมนเชสเตอร์ยูไนเต็ด เปลี่ยนผู้จัดการทีม 4 คน ในระยะเวลา 6 ปี
นอกจากปัญหาฟอร์มการเล่นในสนาม ธุรกิจนอกสนามของสโมสรก็กำลังมีปัญหา
การซื้อขายตัวผู้เล่นที่ผิดพลาดในระยะหลัง นักเตะบางคนค่าตัวและค่าจ้างสูงเกินจริง ทำให้สโมสรต้องรับภาระขาดทุนในการซื้อขายตัวผู้เล่น
ฤดูกาล 2016/17 แมนเชสเตอร์ยูไนเต็ด ขาดทุนจากการซื้อขายนักเตะ 5,060 ล้านบาท
ฤดูกาล 2017/18 แมนเชสเตอร์ยูไนเต็ด ขาดทุนจากการซื้อขายนักเตะ 5,620 ล้านบาท
รวมแล้ว 2 ฤดูกาลหลังสุด แมนเชสเตอร์ยูไนเต็ดขาดทุนจากการซื้อขายนักเตะถึง 10,680 ล้านบาทเลยทีเดียว
 
รายได้และกำไรของแมนเชสเตอร์ยูไนเต็ด
ปี 2016 รายได้ 21,115 ล้านบาท กำไร 1,488 ล้านบาท
ปี 2017 รายได้ 23,821 ล้านบาท กำไร 1,603 ล้านบาท
ปี 2018 รายได้ 24,190 ล้านบาท ขาดทุน 1,525 ล้านบาท
ขณะที่ปีหน้าสโมสรจะไม่ได้สิทธิ์ไปเล่นฟุตบอลยูฟ่าแชมเปียนส์ลีก ซึ่งถือเป็นรายการแข่งขันฟุตบอลที่ทำรายได้สูงให้แก่ทีมที่เข้าร่วมการแข่งขัน
พอเรื่องเป็นแบบนี้ จึงทำให้หลายคนเชื่อว่าหลังจบฤดูกาล ภายในสโมสรแมนเชสเตอร์ยูไนเต็ด คงจะมีการเปลี่ยนแปลงครั้งใหญ่ เพื่อให้สโมสรกลับมาทำผลงานในสนามให้ดีเหมือนในอดีต
แต่ในระหว่างนี้ สโมสรก็ต้องมีค่าใช้จ่าย ในการเลิกจ้างนักเตะ และการซื้อตัวนักเตะใหม่
จึงน่าเป็นห่วงว่า สโมสรนี้อาจจะต้องเจอการขาดทุนไปอีกระยะหนึ่ง
เรื่องนี้อาจสรุปได้ว่า แมนยู คงทำให้แฟนบอลผิดหวัง
แต่คนที่ผิดหวังไม่แพ้กัน ก็คือผู้ถือหุ้นแมนยูนั่นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-